Gregorijs Peks

Eldreds Gregorijs Peks (; dzimis , miris ) bija amerikāņu aktieris.

Viņš bija viens no populārākajām filmu zvaigznēm no 1940. līdz 1960. gadiem, taču turpināja filmēties nozīmīgās lomās arī vēlāk. Par Atikusa Finča attēlošanu 1962. gada filmā "Kas nogalina lakstīgalu..." G. Peks saņēma Kinoakadēmijas balvu kā labākais aktieris galvenajā lomā. Kopumā karjeras laikā ticis nominēts piecām Kinoakadēmijas balvām. Vēl aktieris ir saņēmis trīs Zelta globusa balvas - kā labākais aktieris dramatiskā filmā (The Yearling (1946) un "Kas nogalina lakstīgalu..."), kā arī kā labākais aktieris otrā plāna lomā miniseriālā vai TV filmā (TV miniseriālā "Mobijs Diks", 1998). 

ASV prezidents Lindons Džonsons 1969. gadā apbalvoja Peku ar Prezidenta Brīvības medaļu (augstākais civilais apbalvojums ASV).

1999. gadā Peks iekļauts Amerikas Kinoinstitūta saraksta "Visu laiku izcilākā vīriešu kārtas zvaigzne" 12. vietā.

 Studiju laiks 
Peks studēja Kalifornijas Universitātē Bērkli, ieguva mākslas bakalaura grādu (angļu valodā). Mācību laikā piedalījās airēšanas komandā, kā arī iesaistījās universitātes studentu teātrī. Studiju laiku Peks vērtēja kā pašus nozīmīgākos trīs gadus viņa personības tapšanā. Pēc studiju pabeigšanas 1939. gadā Peks pārcēlās uz Ņujorku, kur mācījās aktiermākslu teātra skolā Neighborhood Playhouse School of the Theatre pie Senforda Meisnera. Trenējoties deju mākslā, savainoja muguru, tāpēc kara laikā tika atzīts par nederīgu militāram dienestam.Welton Jones. "Gregory Peck," San Diego Union-Tribune, April 5, 1998 Paralēli mācībām strādāja dažādus gadījuma darbus, lai varētu sevi uzturēt. 1940. gada vasarā strādāja Virdžīnijā teātrī Barter Theatre, kur aktieriem nemaksāja algu, bet deva pārtiku.

 Karjeras sākums 
Peks Brodvejas teātrī debitēja 1941. gadā ar nelielu lomu, bet jau nākamajā gadā ieguva pirmo galveno lomu.

Peka kinoaktiera karjera sākās 1944. gadā ar filmu Days of Glory, un jau pirmajos piecos gados viņš četras reizes tika nominēts kā labākais aktieris Amerikas Kinoakadēmijas balvai - par lomām filmās The Keys of the Kingdom (1944), The Yearling (1946), Gentleman's Agreement (1947), Twelve O'Clock High (1949).

Viena no Peka pazīstamākajām lomām ir filmā "Romas brīvdienas" (1953) (kopā ar Odriju Hepbērnu), par ko nominēts BAFTA kino balvai kā labākais ārzemju aktieris. Peks tēlojis galvenās lomas Alfreda Hičkoka filmā "Apmātais" (1945), kā arī Džona Hjūstona filmā "Mobijs Diks" (1956). Par lomu 1962. gada filmā "Kas nogalina lakstīgalu..." Peks saņēma gan Amerikas Kinoakadēmijas balvu, gan Zelta globusu.

 Vēlākie gadi 
1980. gados Peks pievērsās televīzijai. Miniserālā The Blue and the Gray (1982) tēloja Abrahamu Linkolnu. Arī TV filmā The Scarlet and the Black (1983) Peks tēloja reālu personāžu - Romas katoļu priesteri Hjū Flāhertiju. 1991. gadā kopā ar Deniju DeVito tēloja filmā "Svešā nauda". Tajā pašā gadā Peks piedalījās arī Mārtina Skorsēzes filmā "Baiļu rags", kas bija jauna versija 1962. gada tāda paša nosaukuma filmai, kurā Peks bija tēlojis vienu no galvenajām lomām.

Pēdējā mākslas filma, kurā Peks piedalījās, bija TV miniseriāls "Mobijs Diks" 1998. gadā. Šajā reizē viņš tēloja citu lomu, nekā 1956. gada filmā ar tādu pašu nosaukumu. Peks tika apbalvots ar Zelta Globusu kā labākais aktieris otrā plāna lomā.

 Pazīstamākās filmas 
 "Apmātais" (Spellbound, 1945, režisors Alfreds Hičkoks)
 Duel in the Sun (1946, režisors Kings Vidors)
 "Džentlmeņu vienošanās" (Gentleman's Agreement, 1947, režisors Elija Kazans)
 The Paradine Case (1947, režisors Alfreds Hičkoks)
 Twelve O'Clock High (1949, režisors Henrijs Kings)
 The Gunfighter (1950, režisors Henrijs Kings)
 "Romas brīvdienas" (Roman Holiday, 1953, režisors Viljams Vailers)
 "Mobijs Diks" (Moby Dick, 1956, režisors Džons Hjūstons)
 The Big Country (1958, režisors Viljams Vailers)
 "Pludmalē" (On the Beach, 1959, režisors Stenlijs Kreimers)
 The Guns of Navarone (1961, režisors Dž. Lī Tompsons)
 "Baiļu rags" (Cape Fear, 1962, režisors Dž. Lī Tompsons)
 "Kā tika iekaroti Rietumi" (How the West Was Won, 1962, režisori Henrijs Hetavejs, Džons Fords un Džordžs Māršals)
 "Kas nogalina lakstīgalu... (To Kill a Mockingbird, 1962, režisors Roberts Maligans)
 "Mirāža" (Mirage, 1965, režisors Edvards Dmitriks)
 The Omen (1976, režisors Ričards Doners)
 The Boys from Brazil (1978, režisors Franklins Šafners)
 "Baiļu rags" (Cape Fear, 1991, režisors Mārtins Skorsēze)

 Atsauces 

 Ārējās saites 



Kategorija:1916. gadā dzimušie
Kategorija:Sandjego dzimušie
Kategorija:2003. gadā mirušie
Kategorija:Amerikāņu kinoaktieri
Kategorija:Kinoakadēmijas balvas ieguvēji aktieri
Kategorija:Amerikas Kinoakadēmijas prezidenti
Kategorija:Cēzara balvas ieguvēji